Τηλέτυπος Α.Ε.

Η Τηλέτυπος Α.Ε. (Τηλέτυπος Ανώνυμη Εταιρεία Τηλεοπτικών Προγραμμάτων) ήταν η ιδιοκτήτρια εταιρεία μέχρι το 2019 του Mega Channel. Ιδρύθηκε στις 24 Απριλίου 1989 με μετοχικό κεφάλαιο 5 εκατ. ευρώ. Οι μέτοχοι της εταιρείας κατέχοντας ο καθένας το 20% ήταν οι Χρήστος Λαμπράκης, Γιώργος Μπόμπολας, Χρήστος Τεγόπουλος, Αριστείδης Αλαφούζος και η οικογένεια Βαρδινογιάννη.

Στις 24 Ιουλίου 1989 επί κυβέρνησης Τζαννή Τζαννετάκη πήρε την πρώτη και προσωρινή άδεια για δημιουργία τηλεοπτικού σταθμού ο οποίος ξεκίνησε να εκπέμπει μετά από περίπου τέσσερις μήνες, στις 20 Νοεμβρίου ενώ το 1993 πήρε ανανεωτική άδεια ισχύος επταετίας η οποία έχει διατηρηθεί νομοθετικά μέσω παρατάσεων που πήραν τα μέσα ενημέρωσης τις οποίες έκρινε το Συμβούλιο της Επικρατείας ως παράνομες και αντισυνταγματικές.

Ήταν ο πρώτος ελληνικός σταθμός που επένδυσε στη συνδρομητική τηλεόραση, αποκτώντας το 40% της Multichoice Hellas του τότε Ομίλου Nethold. Στις αρχές του 1992 τροποποιήθηκαν οι δραστηριότητες της εταιρείας η οποία το 1994 εισήλθε στο χρηματιστήριο με αποτέλεσμα να γίνονται συνεχείς μεταβολές στους μετόχους και στα ποσοστά κατοχής αυτών για μεγάλο χρονικό διάστημα.

Την ίδια χρονιά προέβη σε αυξομειώσεις του κεφαλαίου και ανανέωση στο διοικητικό συμβούλιο. Το καλοκαίρι του 1995, προέβη σε αύξηση του κεφαλαίου ενώ από τον Μάρτιο του 1996 ανανεώθηκε ξανά το διοικητικό συμβούλιο.

Τον Δεκέμβριο του 1998, προέβη σε αύξηση του μετοχικού κεφαλαίου ενώ τον Ιούνιο του 1999, ανανεώθηκε ξανά το διοικητικό συμβούλιο. Τον μήνα εκείνο, η εταιρεία μεταφέρθηκε στα τωρινά της γραφεία στην Ρούσου 4 με γωνία Λεωφόρου Μεσογείων 117 στην Αθήνα ενώ τον επόμενο μήνα, προέβη σε αύξηση του μετοχικού κεφαλαίου και τροποποίηση καταστατικού. Από τον Φεβρουάριο του 2000, ανανεώθηκε ξανά το διοικητικό συμβούλιο ενώ τον Ιούνιο του 2001 προέβη ξανά σε αύξηση του μετοχικού κεφαλαίου.

Από τον Αύγουστο του 2001 ανανεώθηκε εκ νέου το διοικητικό συμβούλιο ενώ, το Μάιο του 2006 προέβη ξανά σε αύξηση του μετοχικού κεφαλαίου. Από αυτόν τον μήνα και μετέπειτα ανανεώθηκε ξανά το διοικητικό συμβούλιο. Το Μάιο του 2008 προέβη ξανά σε αύξηση μετοχικού κεφαλαίου, τροποποιώντας παράλληλα το καταστατικό ενώ από τις αρχές του 2010 ανανεώθηκε ξανά το διοικητικό συμβούλιο.

Από τις αρχές του 2012 προέβη ξανά σε αύξηση του κεφαλαίου ενώ από τον Ιούλιο του 2013 ανανεώθηκε το διοικητικό συμβούλιο. Την περίοδο εκείνη η εταιρεία αντιμετώπιζε σοβαρά οικονομικά προβλήματα που διογκώθηκαν το 2014 παρότι μετά από έναν χρόνο προέβη ξανά σε αύξηση του μετοχικού κεφαλαίου και αλλαγή διοικητικού συμβουλίου. Ωστόσο από τα τέλη της χρονιάς προχώρησαν σε παραιτήσεις και αντικαταστάσεις.

Το 2016 οι τράπεζες αποφάσισαν τη δέσμευση των λογαριασμών της Τηλέτυπος για αποπληρωμή των δανείων του επίσης προβληματικού και μετέπειτα χρεοκοπημένου τυπικά από το 2019 ΔΟΛ, ο οποίος είχε το 22,11% των μετοχών, με αποτέλεσμα να υπάρξουν αντιπαραθέσεις και οι εργαζόμενοι να κατέβουν σε απεργία καθώς δεν έλαβαν την μισθοδοσία τους. Από τον Σεπτέμβριο οι εργαζόμενοι του Mega βρίσκονταν σε επίσχεση εργασίας, ενώ στις 6 Οκτωβρίου κατατέθηκε αίτηση από τρίτη εταιρεία, με την οποία ζητεί να κηρυχθεί σε πτώχευση η Τηλέτυπος. Το 2017 έγιναν αλλαγές στο διοικητικό συμβούλιο.

Στις 22 Μαΐου 2017 ο επιχειρηματίας Ιβάν Σαββίδης μέσω της κυπριακής εταιρίας Dimera Media Investments Limited αγόρασε από την Πήγασος Εκδοτική Α.Ε. το 19,63% από το 32,72% του μετοχικού κεφαλαίου που κατείχε στην Τηλέτυπος δίνοντας χονδρικά 12 εκατομμύρια ευρώ με το υπόλοιπο 13,09% να παραμένει στην ιδιοκτησία της οικογένειας Μπόμπολα και να ενεχυριάζεται από τις τράπεζες. Στις 21 Αυγούστου, πούλησε το ποσοστό, στην συνεργαζόμενη κυπριακή εταιρία Elenovo Limited.

Νωρίτερα στις 31 Μαΐου 2017 ο Βαγγέλης Μαρινάκης μέσω της Alter Ego Επιχείρηση Μέσων Μαζικής Ενημέρωσης Α.Ε. παράλληλα με την εξαγορά των περιουσιακών στοιχείων του ΔΟΛ, απέκτησε μεταξύ άλλων και το 22,11% των μετοχών της Τηλέτυπος.

Στην τελευταία μετοχική σύνθεση της Τηλέτυπος συμμετείχαν ο επιχειρηματίας Δημήτρης Κοπελούζος μέσω της Prime Applications Α.Ε. Ανάπτυξης, Διαχείρισης και Εκμετάλλευσης Εφαρμογών Πληροφορικής και Διαδικτύου με ποσοστό 2,68%, ο εφοπλιστής Βίκτωρας Ρέστης (ο οποίος έχει στην κατοχή του τα κανάλια Nickelodeon Greece και RISE TV) μέσω της κυπριακής Benbay Limited με ποσοστό 3,19% και άλλοι ξένοι και Έλληνες μικρομέτοχοι.

Από τις 31 Ιανουαρίου 2018 ο σταθμός σταμάτησε να προβάλλει διαφημίσεις ενώ στις 12 Μαρτίου συνεδρίασε για επτά ώρες το ΕΣΡ περί έγκρισης ή απόρριψης της αίτησης της Τηλέτυπος για μετατροπή του Mega από γενικού περιεχομένου σε θεματικό κανάλι και το οποίο απεφάνθη κατά πλειοψηφία, με έξι ψήφους έναντι τριών κατά της αλλαγής της φυσιογνωμίας και παράλληλα τον τερματισμό της λειτουργίας του καναλιού χάνοντας την άδεια που διέθετε από τις 10 Σεπτεμβρίου του 1993 και η ΕΕΤΤ ήταν υποχρεωμένη να μεταβιβάσει την απόφαση έως τις 25 Μαρτίου στη Digea, για να κατεβάσει το σήμα, αλλά η διοίκηση του σταθμού κατέθεσε ασφαλιστικά μέτρα κατά της απόφασης του ΕΣΡ.

Από το Μάρτιο της ίδιας χρονιάς έγιναν οι τελευταίες αλλαγές στο διοικητικό συμβούλιο ενώ από τις 27 Σεπτεμβρίου η Τηλέτυπος βρίσκεται σε καθεστώς ειδικής εκκαθάρισης βάσει του νόμου Δένδια όπως έγινε και με τον ΔΟΛ με εκποίηση 15 εκατομμυρίων ευρώ. Τα ασφαλιστικά μέτρα συζητήθηκαν στις 27 Σεπτεμβρίου και η κύρια εκδίκαση τους ορίστηκε για τις 15 Οκτωβρίου. Η Alpha Bank ζήτησε ορισμό προσωρινής διοίκησης ενώ υπήρχε προγραμματισμένη γενική συνέλευση με το ίδιο θέμα στις 26 Σεπτεμβρίου.

Στις 5 Οκτωβρίου, εγκρίθηκε από το ΣτΕ η οριστική διακοπή μετάδοσης του σταθμού, την οποία είχε εισηγηθεί το ΕΣΡ, όπου στην ίδια αρχή κατέθεσε η Τηλέτυπος στις 27 Οκτωβρίου αίτηση αναστολής εκτέλεσης της απόφασης με την ακρόαση των εκπροσώπων του να πραγματοποιείται τρεις μέρες μετά (το μεσημέρι της 30ής Οκτωβρίου). Ωστόσο διεκόπη η λειτουργία του καναλιού αρχικά ελεύθερα στις 28 Οκτωβρίου και συνδρομητικά στην επέτειο των 29 χρόνων λειτουργίας στις 20 Νοεμβρίου. Το κανάλι, ωστόσο, συνέχιζε να εκπέμπει διαδικτυακά. To MEGA Cosmos δεν σταμάτησε ποτέ τη λειτουργία του.

Στις 23 Σεπτεμβρίου 2019 γίνονται δύο ξεχωριστοί πλειστηριασμοί για το αρχείο και τις συμμετοχές του καναλιού και τα ακίνητα που διέθετε η Τηλέτυπος και την 1η Νοεμβρίου ανακηρύσσονται ως αγοραστές η Alter Ego Επιχείρηση Μέσων Μαζικής Ενημέρωσης Α.Ε. και η κοινοπραξία των εταιρειών περιορισμένης ευθύνης Ώθηση-Πρότυπο Σύστημα Εκπαίδευσης και Ώθηση-Νέο Σύστημα Εκπαίδευσης καταθέτοντας 33.999.999 και 500.000 ευρώ αντίστοιχα.

Την 31η Δεκεμβρίου 2019 σταμάτησε η διαδικτυακή εκπομπή του MEGA (της υπό ειδική διαχείριση Τηλέτυπος), καθώς η Alter Ego Media προετοίμαζε την επαναλειτουργία του (η οποία τελικώς έγινε στις 11 Φεβρουαρίου 2020 και μετά από έξι μέρες στις 17 Φεβρουαρίου το κανάλι ξεκίνησε το κανονικό του πρόγραμμα) υπό την δικιά της ιδιοκτησία και διοίκηση με διαφορετική άδεια από της ανενεργής πια Τηλέτυπος και την οποία έλαβε η νέα εταιρεία στις 8 Οκτωβρίου του 2019 μέσω προκήρυξης του ΕΣΡ.

Στις 19 Νοεμβρίου του 2020 έγινε γνωστό ότι οι μετοχές της Τηλέτυπος Α.Ε. και της Πήγασος Εκδοτική Α.Ε. που κατέχει το 13,09% της πρώτης θα αφαιρεθούν μαζί με άλλες τρεις εταιρείες (εκ των οποίων οι δύο βρίσκονται στην ίδια διαδικασία με την πρώτη, της ειδικής διαχείρισης) από τα συστήματα του Χρηματιστηρίου Αθηνών, καθώς τελούσαν σε αναστολή διαπραγμάτευσης πάνω από ένα εξάμηνο. Η τελική διαγραφή τους πραγματοποιήθηκε στις 4 Δεκεμβρίου του ίδιου έτους.

Σήμερα, η Τηλέτυπος με εξαίρεση την άδεια λειτουργίας που διέθετε από το 1993 για την εκπομπή του καναλιού και η οποία δεν είναι σε ισχύ δεν κατέχει κανένα άλλο περιουσιακό στοιχείο, παρότι χρεοκόπησε καθώς τα υπέρογκα χρέη που εμφανίζει κυμαίνονται στα 289.676.796,78 ευρώ μαζί με τους τόκους τα οποία δεν καλύπτονται από τα 34.499.999 ευρώ που κατέθεσαν οι αγοραστές. Στα τέλη του 2020 η ειδική διαχειρίστρια και υπεύθυνη για τον πλειστηριασμό της Τηλέτυπος κατέθεσε αίτηση για να υπαχθεί η ίδια εταιρεία σε κατάσταση πτώχευσης χωρίς μέχρι στιγμής να έχει εγκριθεί ενώ τον Ιούλιο του 2022 άσκησε έφεση για να οριστεί νέα δικάσιμος για την πτώχευση η οποία συζητήθηκε την Τετάρτη 5 Οκτωβρίου χωρίς ωστόσο να βγει απόφαση.

Παραπομπές

Πρώην ελληνικοί τηλεοπτικοί σταθμοί
Τηλεοπτικά κανάλια και σταθμοί οι οποίοι ιδρύθηκαν το 1989
Τηλεοπτικά κανάλια και σταθμοί οι οποίοι έκλεισαν το 2018
Ελληνικά εμπορικά σήματα
Πρώην επιχειρήσεις της Ελλάδας